Yangi qonun davlat budjetidan qo‘shimcha xarajat talab qilmaydi, sohani yangi bosqichga olib chiqadi - «Geodeziya va kartografiya faoliyati to‘g‘risida»gi qonunning ma'qullanishi haqida

Bugun, 19 iyun kuni Oliy Majlis Senatining beshinchi yalpi majlisida «Geodeziya va kartografiya faoliyati to‘g‘risida»gi O‘zbekiston Respublikasi Qonunining yangi tahriri ma'qullandi.
«Geodeziya va kartografiya faoliyati to‘g‘risida»gi qonunning yangi tahriri 8 ta bob va 48 ta moddadan iborat bo‘lib, amaldagi Qonunning barcha moddalariga qo‘shimcha va o‘zgartirishlar kiritilgan, bundan tashqari, yana 32 ta yangi modda qo‘shilgan.
Davergeodezkadastr qo‘mitasi rasmiy telegram sahifasida ma'lum qilishicha, qonun bilan sohada qator o‘zgarishlar qilinishi maqsad qilinmoqda.
«Qonun qabul qilinishi bilan iqtisodiyot tarmoqlari uchun geodeziya va kartografiya faoliyatini amalga oshirishning mustahkam huquqiy asosi yaratiladi va amaliyotda qonunning to‘g‘ridan to‘g‘ri ishlashi ta'minlanadi;
Bundan tashqari, geodeziya va kartografiya faoliyatini davlat tomonidan tartibga solish va boshqarish organlari bo‘lgan Vazirlar Mahkamasi, Davergeodezkadastr qo‘mitasi, Mudofaa vazirligi, davlat va xo‘jalik boshqaruvi organlari, mahalliy davlat hokimiyati organlarining vazifalari, huquq va majburiyatlari aniq belgilanadi», - deb yozmoqda Davergeodezkadastr qo‘mitasi.
Shuningdek, tadbirkorlik sub'yektlari va davlat tashkilotlari tomonidan yaratilgan mahsulotlarga mualliflik huquqlari o‘rnatiladi va yaratilgan mahsulotlar tizimli hisobga olinadi, foydalanuvchilarga ma'lumot taqdim qilish soddalashtirilishi ham kutilmoqda.
Ma'lum qilinishicha, endi geodeziya va kartografiya faoliyatida sun'iy yo‘ldosh tizimlaridan foydalanish, raqamli texnologiyalar hamda axborot-kommunikatsiya tizimlarini joriy etish ham yangi bosqichga chiqadi.
Yana bir muhim jihat shundaki, qonunning qabul qilinishi davlat budjetidan qo‘shimcha xarajatlarni talab qilmaydi.